Η επίδραση της παραθυρεοειδεκτομής στην ποιότητα ζωής ασθενών που πάσχουν από πρωτοπαθή υπερπαραθυρεοειδισμό λόγω μονήρους αδενώματος παραθυρεοειδούς αδένα
Authors: Τζίκος Γεώργιος 
Published: March 2022

Εισαγωγή: Οι ασθενείς με ασυμπτωματικό πρωτοπαθή υπερπαραθυρεοειδισμό (ΠΥΠ) βιώνουν συνηθέστερα ένα αρνητικά επηρεασμένο επίπεδο ποιότητα ζωής. Πρωτογενής στόχος της μελέτης είναι να εξετάσουμε την επίδραση της παραθυρεοειδεκτομής στην ποιότητα ζωής των ασθενών με ΠΥΠ λόγω μονήρους αδενώματος παραθυρεοειδή αδένα. Επιπρόσθετα, δευτερογενείς στόχοι είναι η εκτίμηση της σωματικής δραστηριότητας και της σωματικής ευθραυστότητας, η αξιολόγηση της καρδιακής λειτουργίας και η μετάφραση και στάθμιση του ερωτηματολογίου της Pasieka (PAS-Q) για τον ελληνικό πληθυσμό. Υλικό και μέθοδοι: Κάθε ασθενής με βιοχημικά αποδεδειγμένο ΠΥΠ λόγω μονήρους αδενώματος παραθυρεοειδή αδένα θεωρήθηκε υποψήφιος για να συμπεριληφθεί στη μελέτη. Για τον πρωτογενή στόχο δημιουργήθηκαν δύο ομάδες: η μία ομάδα με 18 ασθενείς (ΠΘΕ-ομάδα) υπεβλήθη σε παραθυροειδεκτομή και η άλλη με 20 ασθενείς (ΜηΠΘΕ-ομάδα) παρακολουθήθηκε συντηρητικά. Οι δύο ομάδες αξιολογήθηκαν σε τρείς χρονικές στιγμές: Τ1: προεγχειρητικά, Τ2: 3 μήνες μετά, Τ3: 3 χρόνια μετά. Επιπρόσθετα, διεξήχθη υπομελέτη όπου συμπεριελήφθησαν 134 ασθενείς συνολικά οι οποίοι διαχωρίστηκαν σε δυο ηλικιακές ομάδες, με όριο τα 65 έτη. Το ερωτηματολόγιο PAS-Q πρώτα μεταφράστηκε κι ελέγχθηκε η στάθμισή του για τον ελληνικό πληθυσμό. Επιπλέον, το ερωτηματολόγιο των Godin & Shephard για την φυσική δραστηριότητα χρησιμοποιήθηκε για να εκτιμηθεί η σωματική δραστηριότητα του δείγματος ενώ για τον προσδιορισμό της σωματικής αδυναμίας/ευθραυστότητας υπολογίσθηκε ο Δείκτης Αδυναμίας (Frailty Index-FI). Η καρδιακή λειτουργία εκτιμήθηκε και προσδιορίστηκε ο δείκτης μάζας της αριστερής κοιλίας (Left Ventricular Mass Index-LVMI). Τέλος, η στατιστική ανάλυση των δεδομένων έγινε με τη βοήθεια του λογισμικού IBM Statistical Package for Social Science (SPSS), Inc (v 25.0; Chicago, IL). Αποτελέσματα: Το PAS-Q μεταφράστηκε στα Ελληνικά χωρίς να υπάρξουν σημαντικές ασυμφωνίες. Ο μέσος όρος του συνολικού σκορ του PAS-Q στην ΠΘΕ-ομάδα ήταν 518 τη χρονική στιγμή Τ1, την Τ2 μειώθηκε στο 309 (p=0.003 σε σύγκριση με Τ1) και την Τ3 μειώθηκε ακόμη περισσότερο στο 212 (p=0.001, συγκριτικά με Τ1 και p=0.008, συγκριτικά με Τ2). Αντίθετα, στη Μη-ΠΘΕ ομάδα, ο μέσος όρος του συνολικού σκορ του PAS-Q ήταν 326 την χρονική στιγμή Τ1. Τη χρονική στιγμή Τ2, ήταν 336 (p=0.073, συγκριτικά με Τ1 και p=0.673, συγκριτικά με Τ2 της ΠΘΕ ομάδας) και τη χρονική στιγμή Τ3 ήταν 350 (p=0.019 συγκριτικά με T1, p=0.023 συγκριτικά με Τ3 της ΠΘΕ-ομάδας). Ο μέσος όρος του συνολικού σκορ του ερωτηματολογίου των Godin & Shephard παρουσίασε μία στατιστικά σημαντική σταδιακή αύξηση μόνο στην ΠΘΕ-ομάδα κατά τη διάρκεια της 3ετούς περιόδου παρακολούθησης. Ο LVMI βρέθηκε να είναι εντός φυσιολογικού εύρους τόσο προεγχειρητικά όσο και μετεγχειρητικά, παρουσιάζοντας όμως μία στατιστικά σημαντική μείωση. Τέλος, ο FI στην ομάδα 2 (>65ετών) μειώθηκε από το 0.31 στο 0.22 (p<0.001). Συμπεράσματα: Η ποιότητα ζωής των ασθενών με ΠΥΠ οφειλόμενο σε μονήρες αδένωμα παραθυρεοειδή αδένα βελτιώνεται ήδη από τους τρεις μήνες μετά την παραθυρεοειδεκτομή και η βελτίωση αυτή συνεχίζεται ως και τρία χρόνια μετά. Επιπλέον, η φυσική δραστηριότητα των ασθενών που αντιμετωπίζονται χειρουργικά αυξάνεται, ενώ η σωματική αδυναμία/ευθραυστότητα μειώνεται αντανακλώντας αμφότερα στη βελτίωση της ποιότητας ζωής τους.